《次李平子登台有感韵》
宋代·姚孝锡

落日孤云带远冈，戍楼烟瘴旧边场。
疲民卒岁方怀土，远客凭高自忆乡。
汉使一朝延四皓，秦诗千古吊三良。
行藏此意无人解，聊借青山送酒觞。

作者简介：徐州丰县人，字仲纯，号醉轩。徽宗宣和六年进士。授代州兵曹。金兵侵雁门，州将议以城降，孝锡投床大鼾，略不为意。后脱身移居五台，不仕。善治生，积粟至数万石，遇岁饥，尽出以赈贫乏，多全活。中年后，以家事付诸子，日与宾朋纵吟山水诗酒间。卒年八十三。有《鸡肋集》。